**Silvio Fauner** (fødd 1. november 1968) er ein italiensk tidlegare langrennsløpar frå San Pietro di Cadore i provinsen Belluno. Han vann OL-gull på 4 x 10 km stafett i 1994 og VM-gull på 50 km i 1995. I tidsromet 1992-99 vann han i alt sju stafettmedaljar og fem individuelle medaljar i olympiske vinterleikar og i verdsmeisterskap.

### Aktiv

Fauner gjekk Italia inn til sølvmedalje i 4 x 10 km stafett under Vinter-OL 1992 i Albertville, men var godt over minuttet etter den norske kvartetten som tok gullet. Året etter spurtslo han Russlands ankermann og vann eit nytt stafett-sølv då Ski-VM 1993 fann stad i Falun. Italia var i mål ti sekundar bak Noreg ved Bjørn Dæhlie. Tidlegare i Falun-VM tok Fauner bronsemedaljen på jaktstarten, einast dei to store langrennsløparane på 1990-talet, Dæhlie og Vladimir Smirnov, var framom han på resultatlista.

Det to store høgdepunkta for Fauner kom i sesongane 1944 og 1995. Under vinterleikane 1994 på Lillehammer gjekk han ut på sisteetappen i lag med Dæhlie, og fylgde nordmann heile vegen til oppløpet, heilt til Fauner slo Dæhlie på målstreken og sikra italiensk OL-gull. Året etter vart Fauner verdsmeister på 50 km i Ski-VM 1995 i Thunder Bay. Frå meisterskapen i Canada kunne han elles reise heim med også ein sølv- og ein bronsemedalje, oppnådd i høvesvis jaktstart og i 4 x 10 km stafett. 1995-sesongen var hans beste, og gav han tredjeplassen i verdscupen i langrenn, likevel langt bak dei suverene einarane; Dæhlie og Smirnov.

Fauner sigra berre tre gongar i individuelle verdscuprenn. Fyrste sigeren kom på Hamar 7. februar 1995, då han vann ei 22 km lang tevling i fristil. To år seinare, 11. og 12. januar 1997 vann han ein 10 km i klassisk stil og den etterfylgjande jaktstarten, begge renna i japanske Hakuba. 

Under Vinter-OL 1998 i Nagano tok Fauner bronsemedaljen på 30 km. Som vanleg gjekk han ankeretappen for Italia i 4 x 10 stafett, og som ved førre Vinter-OL stod gullstriden mellom Italia og Noreg. Her møtte han den spurtsterke Thomas Alsgaard og måtte gje tapt med ein margin på 0,2 sekundar.

Etter OL-sesongen 1998 nådde ikkje Fauner opp i verdstoppen. Han la opp i 2006, siste sesongane deltok han i dei store turrenna.

### Medaljar og besteplasseringar i internasjonale meisterskap

* Ski-VM 1991 i Val di Fiemme: Nr 20 på 10 km
* Vinter-OL 1992 i Albertville: Nr 7 på jaktstarten og sølvmedalje i 4 x 10 km stafett
* Ski-VM 1993 i Falun: Bronsemedalje på jaktstarten, sølvmedalje i 4 x 10 km stafett
* Vinter-OL 1994 på Lillehammer: Gullmedalje i 4 x 10 km stafett, bronsemedalje på jaktstarten
* Ski-VM 1995 i Thunder Bay: Gull på femmila, sølv på jaktstarten, bronsemedalje i stafett
* Ski-VM 1997 i Trondheim: Bronsemedalje i 4 x 10 km stafett, nr 10 på jaktstarten
* Vinter-OL 1998 i Nagano: Bronsemedalje på 30 km, sølvmedalje i 4 x 10 km stafett
* Ski-VM 1999 i Ramsau: Bronsemedalje i stafett. Nr 16 på 30 km
* Ski-VM 2001 i Lahti: Nr 7 på sprinten
* Vinter-OL 2002 i Salt Lake City: Nr 14 på sprinten

I mai 2007 vart Fauner utnemnd til ny landslagssjef i langrenn for Italia. Han overtok etter tidlegare landslagskollega Marco Albarello.

Kjelder
-------

* *Sportsboken*, aktuelle årgangar

Bakgrunnsstoff
--------------

* 

* (en) Silvio Fauner – Profil og resultatoversikt hos FIS
* «Silvio Fauner» (på engelsk). olympedia.org. Henta 25. januar 2023.

|  |  |
| --- | --- |
| Autoritetsdata | 
* Store norske leksikon
* Munzinger (sport)

 |